Na der grote. Erwerdige, leve, holde here. Jwer herlicheit breff, to Tricaten hern Cristern Nicclisson, to Wiborch hovetmanne, gescreven, de em bi unses heren des cumpturs denre, by namen Laurens, gebracht wart. Upp welken breff her Kersten jwer erwerdicheit en antworde in eneme breve bi demezulven boden gescreven hevet, welken breff unse her de cumpthur upbrak na jwer werdicheit bevele in unsir jegenwordicheit, dar he do gelezen wart. In welken breve wii anders nicht dan lose degedinge vornemen konden, wente he sint der tiit enen unsir borgerkindere mit den Russen van der sprake kamende venk unde noch tor tiit to Wiborgh gevangen heldet unde ok sint der tiit unsir borger gud genomen hevet. Hiir enboven komen doch de zinen her to uns mit erer kopenscop, dat uns doch swar dunket to lidende wesen. Worumme, erwerdige, leve, holde here, wii jwe erwerdicheit andechtliken bidden mit gantzem vliite, uns jwen guden rad unde wo wii hiirmede varen mogen, scrifftliken mit den ersten to benalende unde, offt jwe herlicheit her Kersten up sinen breff ok en antworde scrivende werde, dergelik benalen willen. Des besten bidden wii ok jwer werdicheit hiirinne um unses vordenstes willen tho betrachtende. Scriptum etc. anno xxix, proxima ij feria post Martini. Proconsules et consules Revalienses.